Turku katedrāle

Turku katedrāle (somu: Turun tuomiokirkko, zviedru: Åbo domkyrka) ir 12. gadsimta beigās celta Somijas Evaņģēliski luteriskās baznīcas katedrāle, kas atrodas Somijas dienvidrietumos, Turku pilsētā. Tā ir 12. gadsimtā nodibinātās Turku arhidiecēzes galvenā baznīca un visas Somijas Evaņģēliski luteriskās baznīcas "mātes baznīca". Katedrāle sākotnēji bija celta no koka, bet 13. gadsimta beigās tika uzbūvēta jauna mūra celtne un veltīta Jaunavai Marijai un kristietības ieviesējam Somijā Upsālas Heinriham. 1300. gadā tā kļuva par Turku bīskapa sēdekli un galveno katedrāli Somijā. Ievērojami paplašināta 14. un 15. gadsimtā, kā būvmateriālu lielākoties izmantojot ķieģelus. Smagi cietusi 1827. gada Lielajā Turku ugunsgrākā, bet atjaunota, to pārbūvējot. Atjaunotās katedrāles altāra un kanceles autors ir Kārlis Ludvigs Engels (Carl Ludvig Engel, 177 1840), bet fresku autors — Roberts Vilhelms Ekmanis (Robert Wilhelm Ekman, 1808—1873). Katedrāles galvenās ērģeles 1908. gadā izgatavoja uzņēmums Veikko Virtanen Oy. Katedrālē apglabāti vairāki ievērojami Zviedrijas un Somijas cilvēki, to skaitā Zviedrijas karaliene Karīna Monsdotera (Karin Månsdotter, 1550—1612) un Zviedrijas princese Sidrida Vāsa (Sigrid Eriksdotter Vasa, 1566—1633). Ārējās saites Vikikrātuvē par šo tēmu ir pieejami multivides faili. Skatīt: Turku katedrāle. Oficiālā tīmekļa vietne